**Vincentas** **Thévenazas** – vargonų ir improvizacijos profesorius Ženevos aukštojoje muzikos mokykloje, o taip pat pagrindinis vargonininkas ir kariljonininkas Šv. Petro katedroje Ženevoje. Jis yra koncertavęs ne tik visoje Europoje, bet ir Argentinoje, Urugvajuje, Kanadoje, Indijoje. Itin platus studijų spektras – vargonai, fortepijonas, klasikinė ir džiazo interpretacija, muzikologija, dirigavimas, dainavimas – jam leidžia atskleisti skirtingas vargonų galimybes grojant solo bei pasitelkiant kitus instrumentus – tiek klasikinius (smuikas, fleita), tiek netradicinius, pvz. Alpių ragą, perkusiją, o taip pat ir visą ansamblį. Thévenazas groja įvairiais klavišiniais instrumentais: fisharmonija, Hammondo ir teatro vargonais, kariljonu. Muzikantas jaučia ypatingą aistrą improvizacijai ir improvizuoja tiek fortepijonu, tiek vargonais.

2009–2010 metais Thévenazas surengė didelio pasisekimo sulaukusių koncertų ciklą, kuriame atliko visus J. S. Bacho kūrinius vargonams. Jo duetas su saksofonininku Vincentu Barras, pavadintas „W“, atlieka originalų repertuarą ir jau išleido dvi kompaktines plokšteles. Thévenazas taip pat įrašė dvi kritikų puikiai įvertintas kompaktines plokšteles su Ženevos ansambliu „Gli Angeli“ (meno vadovas Stephanas MacLeodas) „Sony” įrašų studijai. Thévenazas bendradarbiauja su daugeliu ansamblių ir orkestrų: Šveicarijos „Orchestre de la Suisse Romande“, ansambliu „Contrechamps“, „Ensemble Vocal de Lausanne“, Berlyno filharmonijos ansambliu „Scharoun“ bei dirigentais Heinzu Holligeriu, Micheliu Corbozu, Lawrencu Fosteriu, Antonio Papprano ir kitais. 2005 m. subūręs jaunus muzikantus jis įkūrė ansamblį „Orchestre Buissonnier“, kuriam vadovauja ir diriguoja.